LIETUVOS IMTYNIŲ FEDERACIJOS

**ĮSTATAI**

1. **BENDROSIOS NUOSTATOS**
	1. Lietuvos imtynių federacija (toliau - LIF) – tai ribotos civilinės atsakomybės viešasis juridinis asmuo, kurio teisinė forma – asociacija, vienijantis registruotas asociacijas bei kitas organizacijas, klubus, asmenis, kultivuojančius graikų-romėnų, laisvąsias, moterų ir paplūdimio imtynes bei tuos imtynių stilius, kuriuos globoja Tarptautinė imtynių federacija (tarptautinė nevyriausybinė organizacija, vienijanti nacionalines imtynių federacijas, angl. *United World Wrestling*; toliau – TIF), su sąlyga, kad LIF atstovavimą šiems imtynių stiliams Lietuvos Respublikoje yra pripažinusi TIF (toliau kartu – LIF globojami imtynių stiliai).
	2. LIF veikla grindžiama savarankiškumo, savivaldos, demokratiško klausimų sprendimo principais. Su valstybinėmis institucijomis, asociacijomis ir kitais juridiniais asmenimis LIF bendradarbiauja abipusio susitarimo principu.
	3. Savo veikloje LIF vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos asociacijų bei kitais įstatymais ir teisės aktais, šiais Įstatais, Konferencijos bei Prezidiumo nutarimais, pripažįsta ir laikosi TIF įstatų. Savo veikloje LIF taip pat laikosi antidopingo agentūrų, pripažįstamų Tarptautinio olimpinio komiteto, angl. *International Olympic Committee* (toliau – TOK), reikalavimų.
	4. LIF yra Lietuvos tautinio olimpinio komiteto (toliau - LTOK) narė. Vadovaudamasi Olimpine chartija, LTOK įstatais ir vykdydama LTOK nutarimus, LIF dalyvauja olimpiniame judėjime. LIF siunčia į LTOK Generalinę asamblėją savo tuo metu pareigas einantį Prezidentą.
	5. LIF veda savarankišką buhalterinę apskaitą, turi atsiskaitomąją sąskaitą viename ar keliuose iš Lietuvos Respublikoje registruotų bankų, antspaudą, atributiką (simboliką). LIF taip pat gali turėti atsiskaitomąją sąskaitą bet kurioje kitoje užsienio valstybėje.
	6. LIF veikia visoje Lietuvos Respublikos teritorijoje. LIF veiklos laikotarpis neribotas.
2. **LIF UŽDAVINIAI IR FUNKCIJOS**
	1. LIF siekia:
		1. vystyti ir propaguoti LIF globojamus imtynių stilius, o taip pat ir olimpinį judėjimą Lietuvoje;
		2. skatinti bei palaikyti bet kokią veiklą, susijusią su LIF užsibrėžtais tikslais;
		3. koordinuoti LIF globojamus imtynių stilius Lietuvos kūno kultūros ir sporto sistemoje;
		4. teisiškai ginti LIF globojamų imtynių stilių sporto šakas, o taip pat ir LIF narių teises bei interesus;
		5. plėtoti sportinius ryšius su kitų valstybių sporto federacijomis ir lietuvių išeivija;
		6. atstovauti LIF globojamus imtynių stilių sporto šakoms TIF, kituose susivienijimuose bei organizacijose.
	2. LIF funkcijos:
		1. rengia bei vykdo įvairias priemones, reikalingas LIF globojamų stilių imtynių sporto šakų vystymui;
		2. koordinuoja Lietuvoje veikiančių sporto klubų, sporto mokyklų, visuomeninių sporto organizacijų bei kitų įstaigų, praktikuojančių LIF globojamų imtynių veiklą, kiek tai susiję su šiomis sporto šakomis;
		3. sudaro abipusių įsipareigojimų sutartis su Lietuvos nacionalinės rinktinės nariais;
		4. bendradarbiauja su valstybės ir/ar savivaldybių institucijomis, vykdančiomis sporto politiką;
		5. bendradarbiauja su antidopingo agentūromis, kurias pripažįsta TOK;
		6. sudaro įvairias komisijas atskiriems klausimams spręsti;
		7. tvarko LIF interneto svetainę;
		8. organizuoja bei vykdo įvairius renginius, propaguojančius LIF globojamų imtynių sportą, o taip pat priemones, kurių tikslas yra remti LIF veiklą;
		9. atstovauja LIF narių interesams valstybinėse institucijose ir asociacijose, bendradarbiauja su jomis, palaiko ryšius su kitų šalių sporto federacijomis bei lietuvių išeivija;
		10. sudaro prielaidas sporto veteranams tęsti jų visuomeninę veiklą;
		11. raštu, žodžiu ar kitais būdais skleidžia informaciją apie savo veiklą, propaguoja asociacijos tikslus ir uždavinius;
		12. steigia visuomenines informavimo priemones, užsiima leidyba;
		13. perka ar kitaip įsigyja savo veiklai reikalingą turtą, jį naudoja, valdo ir juo disponuoja;
		14. samdo asmenis Įstatuose numatytai veiklai vykdyti;
		15. gauna lėšų ar kitokio turto iš tarptautinių asociacijų, valstybinių ir nevalstybinių organizacijų, fondų, taip pat fizinių asmenų;
		16. steigia įmones, registruojamas ir veikiančias pagal LR įstatymus;
		17. steigia labdaros ir paramos fondus;
		18. gauna paramą bei paramos būdu gautas lėšas naudoja Įstatuose numatytiems tikslams įgyvendinti. LIF rėmėjai - tai organizacijos, o taip pat ir atskiri fiziniai asmenys, materialiai remiantys LIF veiklą.
3. **NARYSTĖ**
	1. LIF nariais gali būti Garbės nario statusą turintys fiziniai ir juridiniai asmenys bei juridinio asmens statusą turinčios įregistruotos visuomeninės sporto organizacijos, klubai, kiti juridiniai asmenys, nepriklausomai nuo jų teisinės formos, kultivuojantys LIF globojamų stilių imtynes, apie ketinimą tapti LIF nariais pranešę šiuose Įstatuose nustatyta tvarka.
	2. LIF narystės klausimus sprendžia Prezidiumas (trijų mėnesių laikotarpiu nuo nustatytų dokumentų pateikimo). Kandidatai, siekiantys tapti LIF nariais, pateikia Prezidiumui nustatytos formos pareiškimą. Klubai, asociacijos, organizacijos bei kiti juridiniai asmenys kartu su pareiškimu Prezidiumui papildomai pateikia šiuos dokumentus: savo įstatus, asociacijos (kito juridinio asmens) nutarimą įstoti į LIF. LIF nariu tampama Prezidiumui priėmus nutarimą dėl naujo nario priėmimo į LIF ir jam sumokėjus stojamąjį nario mokestį (sekančią dieną po šių abiejų veiksmų atlikimo, priklausomai nuo to, kuris veiksmas atliktas vėliau); jeigu LIF yra priėmusi nutarimą nerinkti stojamojo mokesčio arba narys yra atleistas nuo mokesčio mokėjimo – sekančią dieną po Prezidiumo nutarimo dėl naujo nario priėmimo į LIF priėmimo. Stojamojo nario mokesčio ir metinio nario mokesčio dydį bei mokesčių mokėjimo tvarką nustato Konferencija.
	3. Narystė LIF pasibaigia, pateikus motyvuotą nario pareiškimą arba nutarimą išstoti iš LIF, narį pašalinus iš LIF, nariui mirus ar nariui nustojus egzistuoti kaip registruotam juridiniam asmeniui, taip pat likvidavus LIF.
	4. LIF narys gali būti pašalintas iš LIF Prezidiumo nutarimu, jei jis nesilaiko LIF Įstatų, laiku nemoka nario mokesčio, nedalyvauja LIF veikloje, kaip ją apibrėžia Prezidiumas. Pastaruoju atveju narys Prezidiumo nutarimu gali būti pašalintas tik po to, kai jam buvo suteiktas protingas terminas trūkumams ištaisyti bei pateikti pasiaiškinimams, skiriamas Prezidiumo.
	5. LIF narys taip pat gali būti pašalintas iš LIF Prezidiumo nutarimu, kai jis faktiškai nebevykdo savo veiklos. Veiklos vykdymo kriterijus, taikytinus LIF nariams, nustato Prezidiumas.
	6. Visi LIF Prezidiumo nutarimai, susiję su narystės pradžia bei pasibaigimu, įsigalioja nuo jų priėmimo momento, jeigu Įstatuose nenustatyta kitaip.
	7. Su sportininkais, nepriklausančiais sporto klubams arba visuomeninėms sporto organizacijoms, registruotoms LIF, LIF sudaro sutartis, kuriose numatytos abipusės teisės ir pareigos.
	8. Visi LIF nariai turi lygias teises:
		1. aktyviai dalyvauti LIF veikloje;
		2. rinkti ir būti išrinktais į LIF valdymo organus;
		3. kelti klausimus, teikti pasiūlymus dėl LIF veiklos, dalyvauti tų klausimų svarstyme;
		4. gauti jį dominančią informaciją apie LIF veiklą;
		5. nustatytomis sąlygomis naudotis visomis LIF, jos organų organizuojamomis priemonėmis;
		6. nustatyta tvarka išstoti iš LIF.
	9. Vadovaudamiesi LR teisės aktais, šiais Įstatais ir LIF organų sprendimais, LIF nariai naudojasi visomis įstatymų ir Įstatų suteiktomis teisėmis bei garantijomis, nustato savo veiklos turinį, darbo organizavimo formas, savo nuožiūra palaiko ryšius su kitais LIF nariais, savarankiškai disponuoja savo lėšomis.
	10. LIF nariai privalo:
		1. laikytis LIF Įstatų, vykdyti Konferencijos, Prezidiumo nutarimus;
		2. aktyviai dalyvauti LIF veikloje, vykdyti savo įsipareigojimus, visokeriopai propaguoti LIF globojamų imtynių stilių imtynes;
		3. laikytis profesinės ir sporto etikos normų, sąžiningo žaidimo taisyklių;
		4. rūpestingai bei laikantis Lietuvos Respublikos teisės aktų reikalavimų tvarkyti savo narių apskaitą;
		5. reguliariai mokėti nustatytą nario mokestį. LIF nariai, turintys Garbės nario statusą, nario mokesčio nemoka;
		6. neužsiimti veikla, galinčia pakenkti LIF globojamų imtynių stilių sporto šakoms ar LIF prestižui.
	11. Nariui išstojant iš LIF, nario mokestis ar kitokios LIF perduotos lėšos ir turtas jam negrąžinami, o nario įsiskolinimas, įskaitant ir nesumokėtą nario mokestį, gali būti išieškomas teisės aktų nustatyta tvarka. Šios nuostatos taikytinos ir pašalinimo iš LIF narių atveju.
	12. LIF nariai už aktyvią veiklą skatinami pagal LIF turimas galimybes.
	13. Tais atvejais, kai LIF narys nesilaiko šiuose Įstatuose nustatytų reikalavimų, jam gali būti taikomos LIF Drausmės statute nustatytos drausminės ir materialinės sankcijos LIF Drausmės statuto nustatyta tvarka.
4. **GARBĖS NARIAI**
	1. LIF Garbės nariai - tai asmenys, ypač nusipelnę LIF globojamų imtynių stilių Lietuvos sportui. LIF Garbės nariais gali būti pripažįstami Olimpinių žaidynių, suaugusiųjų pasaulio bei Europos čempionatų prizininkai, ypač nusipelnę LIF rėmėjai - asmenys bei organizacijos, materialiai bei kitokiu būdu padedantys LIF įgyvendinti šiuose Įstatuose numatytus uždavinius bei šių Įstatų 4.5 punkte nurodyti asmenys.
	2. Garbės nariai renkami Prezidiumo nutarimu, arba Prezidiumo pavedimu - Konferencijoje.
	3. LIF Garbės nario statuso netenkama Prezidiumo nutarimu. LIF Garbės nario statuso netekimo pagrindus nustato Prezidiumas.
	4. Garbės nariui suteikiamas garbės nario ženklas.
	5. Garbės nariais gali būti pripažįstami buvę ir esami LIF prezidentai. LIF prezidento vardas juo buvusiam asmeniui išlieka iki gyvos galvos. Šiame punkte numatytos nuostatos netaikomos, kai prezidentai iš savo pareigų buvo nušalinti šiuose Įstatuose nustatyta tvarka.
	6. Garbės nariai gali dalyvauti LIF Konferencijose, reikšti savo nuomonę ir teikti pasiūlymus, tačiau jie neturi balsavimo teisės. Norėdami balsuoti LIF konferencijoje, Garbės nariai privalo tapti LIF nariais šiuose Įstatuose nustatyta tvarka.
5. **LIF ORGANŲ STRUKTŪRA**
	1. Aukščiausias LIF organas - visuotinis narių susirinkimas - Konferencija. LIF kolegialus valdymo organas - Prezidiumas. LIF vienasmenis valdymo organas – Prezidentas, kuris vadovauja LIF veiklai. LIF taip pat yra renkami viceprezidentai, Generalinis sekretorius, Revizorius (jei Konferencija jį išrenka), sudaroma Etikos komisija. Konferencija gali sudaryti ir kitas komisijas šiuose Įstatuose nustatyta tvarka. Specialiąsias komisijas, esant būtinumui, gali sudaryti ir Prezidiumas.
	2. LIF įgyja civilines teises, prisiima civilines pareigas ir jas įgyvendina per savo vienasmenį valdymo organą.
	3. Kolegialaus valdymo organo nariais gali būti fiziniai asmenys LIF nariai ir LIF narių iš LIF narių atstovų pasiūlyti fiziniai asmenys.
	4. LIF Prezidentas pareigas iš eilės eina ne daugiau kaip 3 (tris) kadencijas iš eilės, viceprezidentai ir Prezidiumo nariai – ne daugiau kaip 4 (keturias) kadencijas iš eilės. Vienos kadencijos trukmė – keturi metai.
	5. Konferencijos ir Prezidiumo posėdžiai protokoluojami.
6. **KONFERENCIJA**
	1. Konferencija - aukščiausiasis LIF organas, kuriame dalyvauja nariai (narių atstovai). Konferencijoje kiekvienas narys dalyvauja asmeniškai pats (nario - juridinio asmens - darbuotojas, dalyvis arba valdymo organo narys), arba įstatymų nustatyta tvarka įgalioja kitą asmenį, arba su juo sudaro balsavimo teisės perleidimo sutartį. Vienam nariui pagal įgaliojimą gali atstovauti tik vienas asmuo, balsavimo teisės perleidimo sutartis taip pat gali būti sudaroma tik su vienu asmeniu (du ar daugiau narių negali įgalioti ar sudaryti balsavimo teisės perleidimo sutarties su tuo pačiu vienu asmeniu).
	2. Konferencija šaukiama vieną kartą per metus, ne vėliau kaip per 4 (keturis) mėnesius nuo finansinių metu pabaigos (apie jos datą paskelbiama nariams prieš 25 dienas). Neeilinės Konferencijos gali būti šaukiamos Prezidiumo, Prezidento, Etikos komisijos nutarimu bei motyvuotu 1/3 narių reikalavimu (apie šaukiamą neeilinę Konferenciją nariams paskelbiama prieš 25 dienas). Paskelbimas oficialioje LIF interneto svetainėje www.imtynes.lt laikomas tinkamu paskelbimu apie Konferenciją, tačiau gali būti naudojami ir kiti paskelbimo būdai - raštu informuoti narius išsiunčiant pranešimus paskutiniu nario asociacijai nurodytu elektroniniu paštu arba įteikiant nariui pranešimą pasirašytinai. Kartu su kvietimu siunčiama (skelbiama) Konferencijos darbotvarkė. Konferencijos darbotvarkė gali būti papildyta 1/10 narių reikalavimu, pateiktu ne vėliau nei prieš 15 (penkiolika) dienų iki Konferencijos.
	3. Konferencija yra teisėta, jeigu joje dalyvauja daugiau kaip 1/2 LIF narių. Nustačius esant kvorumą, pripažįstama, kad jis yra visos Konferencijos metu. Kvorumui nesusirinkus, esant reikalui, Konferencija ne vėliau kaip per mėnesį turi būti sušaukta antrą kartą ir laikoma teisėta, neatsižvelgiant į dalyvaujančių narių skaičių (tokiu atveju Konferencija gali priimti sprendimus tik neįvykusios Konferencijos darbotvarkės klausimais).
	4. Prieš pradėdama Konferenciją, Prezidiumo skirta mandatų komisija patikrina kiekvieno LIF nario atstovo mandato teisėtumą ir dalyvavimo Konferencijoje teisinį pagrindą.
	5. Konferencija sprendimus priima balsavimu, dalyvaujančių narių balsų dauguma (asmenys, balsuodami susilaikę, neskaičiuojami, tai yra jie laikomi balsavimo metu nedalyvavusiais asmenimis).
	6. Konferencija vykdo šias funkcijas:
		1. tvirtina LIF Įstatus, esant būtinybei juos keičia arba papildo (Įstatų pakeitimai priimami 2/3 Konferencijoje dalyvaujančių balso teisę turinčių narių balsų dauguma). Jeigu priėmus naujus įstatymus ar galiojančių įstatymų pakeitimus LIF Įstatai neatitinka įstatymų reikalavimų, LIF privalo savo Įstatus suderinti su priimtais įstatymais artimiausioje Konferencijoje. Kol LIF Įstatai nesuderinti su naujai priimtais įstatymais, LIF vadovaujasi įstatymų, o ne šių Įstatų normomis, kiek Įstatų normos prieštarauja įstatymui. Konferencija, pakeitusi Įstatus, juos įregistruoti įpareigoja Prezidentą;
		2. atviru balsavimu renka Prezidiumo narius, Prezidentą, viceprezidentus, Generalinį sekretorių, Etikos komisijos pirmininką, auditorių ar audito įmonę bei Revizorių (jei nusprendžia jį rinkti);
		3. atviru balsavimu atšaukia Prezidiumo narius, Prezidentą, viceprezidentus, Generalinį sekretorių, Etikos komisijos pirmininką, auditorių ar audito įmonę bei Revizorių (jei nusprendžia jį rinkti);
		4. priima sprendimus dėl kitų komisijų sudarymo (išskyrus specialiąsias komisijas, kurias sudaro Prezidiumas), renka šių komisijų pirmininkus;
		5. nustato LIF nario stojamojo mokesčio dydį ir kasmetinio mokesčio dydį bei mokėjimo tvarką;
		6. išklauso Prezidento, Etikos komisijos ataskaitas bei jas tvirtina;
		7. tvirtina LIF metinę finansinę atskaitomybę, pagrindines veiklos kryptis, veiklos programą;
		8. sprendžia principinius klausimus dėl dalyvavimo TIF bei kitų sporto organizacijų veikloje;
		9. Prezidiumo siūlymu sprendžia kitus svarbius klausimus, susijusius su LIF veikla;
		10. Konferencijoje dalyvaujančių 2/3 balso teisę turinčių asmenų balsų dauguma priima sprendimą dėl LIF pertvarkymo ar pabaigos (reorganizavimo ar likvidavimo).
	7. Rinkimai Konferencijoje vykdomi dalyvaujančių balsų dauguma. Balsams pasiskirsčius po lygiai, yra balsuojama antrame ture; laimi kandidatas, surinkęs daugiau balsų.
	8. Balsavimas yra atviras. Slaptas balsavimas, Konferencijai nutarus, gali įvykti renkant ar atšaukiant Prezidentą, viceprezidentus, Generalinį sekretorių ar Prezidiumo narius.
	9. Konferencijos protokolas turi būti surašytas ir pasirašytas ne vėliau nei per 5 darbo dienas nuo Konferencijos pabaigos. Konferencijos nutarimai LIF nariams išsiunčiami arba paskelbiami ne vėliau kaip per 30 dienų nuo jų priėmimo.
7. **PREZIDIUMAS**
	1. Prezidiumas yra kolegialus LIF valdymo organas. Prezidiumą sudaro 11 (vienuolika narių): Prezidentas, 3 (trys) viceprezidentai, Generalinis sekretorius bei 6 (šeši) Konferencijos 4 (ketverių) metų kadencijai renkami nariai.
	2. LIF Prezidiumo kompetencija:
		1. renka 2 (du) Etikos komisijos narius (Etikos komisijos pirmininką renka Konferencija);
		2. organizuoja ir sudaro įvairias tarnybas, specialiąsias komisijas, renka komisijų narius, kurių pagal šiuos Įstatus nerenka Konferencija, vadovauja komisijų bei tarnybų veiklai;
		3. vykdo visą LIF organizacinį darbą;
		4. sprendžia LIF narystės klausimus, kiek šie klausimai nepatenka į Generalinio sekretoriaus kompetenciją;
		5. keičia LIF buveinės adresą;
		6. nustato LIF rengiamų varžybų dalyvio mokesčio dydį;
		7. renka Garbės narius;
		8. tvirtina LIF Drausmės statutą;
		9. tvirtina Konferencijų darbotvarkę, aprobuoja kaip teiktinus Konferencijai Prezidento paruoštus metinio biudžeto projektą bei praėjusių metų biudžeto vykdymo ataskaitą, LIF veiklos ataskaitą; nustato narių atstovavimo Konferencijoje sąlygas, skiria Konferencijos mandatų komisiją;
		10. nagrinėja LIF komisijų paruoštus klausimus;
		11. priima sprendimus dėl kitų juridinių asmenų steigimo ar dėl tapimo kitų juridinių asmenų dalyviu;
		12. priima sprendimus dėl LIF filialų ir atstovybių steigimo bei jų veiklos nutraukimo, svarsto ir tvirtina filialų ir atstovybių nuostatus, skiria filialų ir atstovybių vadovus;
		13. priima sprendimus dėl labdaros ir paramos fondų steigimo;
		14. priima sprendimus dėl LIF padalinių, turinčių juridinių asmenų statusą, reorganizavimo bei likvidavimo. Padalinių santykiai su LIF bei padalinių teisės reglamentuojamos Prezidiumo sprendimuose, kuriais nutarta tokius padalinius steigti;
		15. priima sprendimus dėl LIF įstojimo į kitas organizacijas;
		16. organizuoja viešos informacijos paskelbimą;
		17. sprendžia visus kitus LIF klausimus, kurių sprendimas nepriskirtas išimtinei Konferencijos ir Prezidento kompetencijai, taip pat tuos klausimus, kurių sprendimas šių Įstatų priskirtas Prezidiumo kompetencijai.
	3. Prezidiumas posėdžiauja ne rečiau kaip vieną kartą per ketvirtį. Prezidiumo posėdžius šaukia Prezidentas. Posėdis laikomas teisėtu, susirinkus ne mažiau kaip pusei Prezidiumo narių. Sprendimai priimami posėdyje dalyvaujančių narių balsų dauguma. Balsams pasiskirsčius po lygiai, balsavimo rezultatą nulemia Prezidento balsas. Neeilinis posėdis gali būti sušauktas, jei to reikalauja 1/3 Prezidiumo narių, Etikos komisija ar Prezidentas.
	4. Prezidiumo nario įgaliojimai nutrūksta, kai (Prezidento, viceprezidentų įgaliojimų pabaiga reglamentuoja kituose šių Įstatų punktuose):
		1. pasibaigia jo kadencijos laikotarpis;
		2. jis atsistatydina iš pareigų;
		3. LIF Konferencija nušalina Prezidiumo narį nuo pareigų dėl šiurkščių LIF Įstatų pažeidimų. Šiurkščiu LIF Įstatų pažeidimu, be kita ko, yra laikomi atvejai, kai Prezidiumo narys 4 kartus iš eilės, be pateisinamos priežasties, nedalyvavo Prezidiumo posėdžiuose, Prezidiumo narys pažeidė LIF Etikos kodekso normas; jo elgesys ar veikla kitaip prieštarauja LIF veiklos principams;
		4. Prezidiumo narys miršta.
	5. Prezidiumo nariui atsistatydinus iš pareigų, Konferencijai nušalinus Prezidiumo narį nuo pareigų ar Prezidiumo nariui mirus, į jo vietą artimiausioje Konferencijoje likusiam kadencijos laikui išrenkamas naujas Prezidiumo narys.
8. **PREZIDENTAS**
	1. LIF vienasmenis valdymo organas - Prezidentas, kurį 4 (keturiems) metams renka Konferencija.
	2. Prezidentas:
		1. vadovauja LIF ir jos Prezidiumo veiklai;
		2. teikia Konferencijai kandidatus į viceprezidento (-ų) pareigas;
		3. teikia Konferencijai kandidatus į Generalinio sekretoriaus pareigas;
		4. atstovauja LIF teisme, valstybės bei savivaldybių institucijose, santykiuose su kitais juridiniais ir fiziniais asmenimis, visose viešojo ir visuomeninio sektoriaus organizacijose, TIF;
		5. organizuoja metinio biudžeto projekto bei praėjusių metų biudžeto vykdymo ataskaitos parengimą;
		6. LIF vardu sudaro visas reikiamas sutartis;
		7. LIF vardu atidaro arba uždaro atsiskaitomąsias sąskaitas bankuose. LIF Prezidentas privalo užtikrinti, kad kiekvienoje LIF atsiskaitomojoje sąskaitoje nebūtų tokios pinigų sumos, kurios dydis viršytų draudžiamą pagal LR Indėlių ir įsipareigojimų investuotojams draudimo įstatymą sumą (maksimalią indėlių draudimo sumą);
		8. tvirtina konkrečių renginių, priemonių sąmatas;
		9. tvirtina LIF organizuojamų renginių kalendorių;
		10. priima sprendimus dėl pagal LIF kalendorių LIF rengiamų varžybų dalyvio mokesčio sumokėjimo tvarkos, dalyvių dalyvavimo varžybose sąlygų;
		11. tvirtina rinktinių narių sąrašus;
		12. suteikia konkretiems sportininkams ir LIF nariams leidimą dalyvauti visų amžiaus grupių Pasaulio ir Europos čempionatuose bei kitose varžybose, kuriose dalyvauja valstybių rinktinės (be tokio leidimo dalyvavimas negalimas);
		13. šaukia Konferencijas, Prezidiumo posėdžius, jiems pirmininkauja;
		14. tvirtina etatų sąrašą, samdo darbuotojus, sąmatos ribose nustato jiems atlyginimus; organizuoja savanoriškus darbus teisės aktų nustatyta tvarka;
		15. tvirtina visas patiriamas išlaidas, disponuoja lėšomis sąmatoje numatytiems tikslams;
		16. gali paimti paskolą, jei jos dydis neviršija 1/4 praėjusių finansinių metų biudžeto. Jei paskolos dydis viršija 1/4 praėjusių finansinių metų biudžeto, paskolos paėmimui turi būti gautas Prezidiumo pritarimas;
		17. nustato Prezidiumo narių veiklos sričių ir pareigų paskirstymą, kiek to nereglamentuoja Konferencijos nutarimai;
		18. atlieka kitas funkcijas, kurios nepriskirtos išimtinei Konferencijos ar Prezidiumo kompetencijai, įskaitant funkcijas, kurias jam papildomai paveda vykdyti Konferencija. Prezidentas tam tikras savo pareigas bei funkcijas rašytinių įgaliojimų pagrindu gali perduoti vykdyti kitiems asmenims.
	3. LIF Prezidento įgaliojimai nutrūksta, kai:
		1. pasibaigia jo kadencijos laikotarpis;
		2. jis atsistatydina iš pareigų;
		3. LIF Konferencija 2/3 balsų dauguma nušalina LIF Prezidentą iš pareigų dėl šiurkščių LIF įstatų pažeidimų;
		4. Prezidentas miršta.
	4. Prezidentui atsistatydinus iš pareigų ar Prezidentui mirus, šaukiama neeilinė Konferencija, kurioje išrenkamas naujas Prezidentas. Jei Prezidentą nušalina Konferencija, naujas Prezidentas išrenkamas toje pačioje Konferencijoje. Jei naujas Prezidentas neišrenkamas toje pačioje Konferencijoje, jis privalo būti išrinktas šaukiamoje neeilinėje Konferencijoje. Ne vėliau kaip per dešimt dienų nuo Prezidento atsistatydinimo, atšaukimo Konferencijoje (jei neišrenkamas naujas Prezidentas) ar mirties dienos Prezidiumas privalo išrinkti vieną iš Prezidiumo narių, laikinai eiti Prezidento pareigas iki kol sušauktoje neeilinėje Konferencijoje likusiam kadencijos laikui bus išrinktas naujas Prezidentas.
	5. Viceprezidentai:
		1. vykdo jiems Prezidento pavestus uždavinius;
		2. Prezidentui atsistatydinus, jį atšaukus Konferencijoje ar mirus, Prezidiumo gali būti išrinktas laikinai eiti Prezidento pareigas iki kol išrenkamas naujas Prezidentas;
	6. Viceprezidento įgaliojimai nutrūksta, kai:
		1. pasibaigia jo kadencijos laikotarpis;
		2. jis atsistatydina iš pareigų;
		3. LIF Konferencija nušalina viceprezidentą nuo pareigų dėl šiurkščių LIF Įstatų pažeidimų;
		4. Viceprezidentas miršta.
	7. Viceprezidentui atsistatydinus iš pareigų, Konferencijai nušalinus viceprezidentą iš pareigų ar viceprezidentui mirus, į jo vietą artimiausioje Konferencijoje likusiam kadencijos laikui išrenkamas naujas viceprezidentas.
9. **GENERALINIS SEKRETORIUS**
	1. Generalinis sekretorius:
		1. organizuoja kasdienį LIF darbą, Prezidento nustatyta tvarka dalyvauja finansų tvarkyme;
		2. atsako už viešų oficialių pranešimų ir informacijos LIF nariams paskelbimą, kaip nurodyta šiuose Įstatuose;
		3. veda LIF narių apskaitą (tvarko, saugo, pildo ir koreguoja LIF narių sąrašą). LIF buveinėje turi būti visų LIF narių sąrašas. Su šiuo sąrašu turi teisę susipažinti kiekvienas LIF narys;
		4. Prezidentui atsistatydinus, jį atšaukus Konferencijoje ar mirus, Prezidiumo gali būti išrinktas laikinai eiti Prezidento pareigas iki kol artimiausioje Konferencijoje išrenkamas naujas Prezidentas;
		5. prižiūri LIF valdymo organų nutarimų vykdymą ir apie jų nevykdymą nedelsiant informuoją Prezidentą bei Prezidiumo narius.
	2. Generalinio sekretoriaus įgaliojimai nutrūksta, kai:
		1. pasibaigia jo kadencijos laikotarpis;
		2. jis atsistatydina iš pareigų;
		3. Konferencija nušalina Generalinį sekretorių nuo pareigų dėl šiurkščių LIF įstatų pažeidimų;
		4. Generalinis sekretorius miršta.
	3. Generaliniam sekretoriui atsistatydinus iš pareigų ar Generaliniam sekretoriui mirus, šaukiama neeilinė Konferencija, kurioje pagal Prezidento pateiktą kandidatūrą(-as) išrenkamas naujas Generalinis sekretorius. Jei Generalinį sekretorių nušalina Konferencija, naujas Generalinis sekretorius išrenkamas toje pačioje Konferencijoje pagal Prezidento pateiktą kandidatūrą(-as). Jei naujas Generalinis sekretorius neišrenkamas toje pačioje Konferencijoje, pagal Prezidento pateiktą kandidatūrą(-as) jis privalo būti išrinktas sekančioje Konferencijoje. Ne vėliau kaip per dešimt dienų nuo Generalinio sekretoriaus atsistatydinimo, atšaukimo Konferencijoje (jei neišrenkamas naujas Generalinis sekretorius) ar mirties dienos Prezidiumas privalo išrinkti vieną iš Prezidiumo narių, laikinai eiti Generalinio sekretoriaus pareigas iki kol artimiausioje Konferencijoje likusiam kadencijos laikui bus išrinktas naujas Generalinis sekretorius.
10. **ETIKOS KOMISIJA**
	1. Etikos komisiją sudaro 3 (trys) nariai. Ji renkama 4 (keturiems) metams. Komisijos pirmininką renka Konferencija, o likusius narius renka Prezidiumas. Komisija iš savo narių paskiria pavaduotoją ir sekretorių.
	2. Etikos komisija:
		1. Drausmės statuto nustatyta tvarka nagrinėja gaunamus skundus, pasiūlymus, pareiškimus;
		2. teikia Prezidiumui pasiūlymus bei išvadas dėl LIF narių narystės panaikinimo.
	3. Etikos komisija už savo darbą atsiskaito kasmet LIF Konferencijai.
11. **LIF LĖŠŲ ŠALTINIAI**
	1. LIF lėšų šaltiniai:
		1. nario mokestis. Konferencija turi teisę atidėti nario mokesčio mokėjimą arba atskiriems nariams, arba visiems nariams, tiek tam tikram terminui, tiek neribotam laikui;
		2. valstybės, savivaldybių institucijų ir biudžetinių įstaigų lėšos, skirtos tikslinėms LIF sporto programoms įgyvendinti;
		3. LIF gali priklausyti nekilnojamasis turtas, įrenginiai, leidyklos, spaustuvės, transporto priemonės, socialiniai ir labdaros objektai, taip pat kitas turtas, reikalingas šiuose Įstatuose numatytiems tikslams ir uždaviniams įgyvendinti, kuris gali būti įgytas už LIF lėšas, taip pat dovanojimo, paveldėjimo ar kitokiu teisėtu būdu;
		4. lėšos iš LIF įsteigtų įmonių veiklos;
		5. piliečių ir įvairių organizacijų, fondų, nevyriausybinių organizacijų, tarptautinių visuomeninių organizacijų turtinės aukos, rėmėjų lėšos, įskaitant ir lėšas, gaunamas iš LR Gyventojų pajamų mokesčio įstatymo nurodytų asmenų, pasinaudojusių teise dalį savo sumokėto pajamų mokesčio skirti savo pasirinktam paramos gavėjui;
		6. kredito įstaigų palūkanos už saugomas LIF lėšas;
		7. lėšos iš leidybinės veiklos;
		8. skolinto kapitalo lėšos;
		9. lėšos ar kitas turtas, kurį skiria kitų valstybių institucijos ar valstybinės organizacijos;
		10. lėšos, naudojamos Įstatuose nurodytiems tikslams bei uždaviniams įgyvendinti, atitinkančios patvirtintą sąmatą. Metinį biudžetą tvirtina Konferencija;
		11. kitos teisėtai gautos lėšos.
12. **LIF VEIKLOS ATASKAITA IR REVIZIJOS**
	1. Konferencijos pasirinktas auditorius ar audito įmonė, su kuria Prezidentas sudaro paslaugų teikimo sutartį, turi parengti ir pateikti Konferencijai (Konferencijos metu) kiekvienų praėjusių finansinių metų asociacijos veiklos ataskaitą. Ši ataskaita yra vieša.
	2. LIF veiklos ataskaitoje turi būti nurodyta:
		1. informacija apie LIF veiklą įgyvendinant Įstatuose nustatytus veiklos tikslus;
		2. LIF narių skaičius finansinių metų pabaigoje;
		3. LIF metinė finansinė atskaitomybė;
		4. samdomų LIF darbuotojų skaičius finansinių metų pabaigoje;
		5. LIF veiklos ataskaitoje gali būti ir kita informacija, kurią nustato Prezidiumas.
	3. Pasibaigus kiekvieniems finansiniams metams, LIF yra atliekama revizija. Reviziją atlieka Revizorius, kuris reikiamam laikotarpiui yra išrenkamas Konferencijos. Revizorius arba auditorius (audito įmonė), jei Konferencija neišrenka Revizoriaus, privalo kiekvienais metais ataskaitinei Konferencijai pateikti savo atliktos revizijos išvadas. Revizoriaus arba auditoriaus (audito įmonės) siūlymu Prezidiumas gali priimti sprendimą dėl Revizoriaus arba auditoriaus (audito įmonės) nurodytų finansinių metų finansinio audito procedūros atlikimo.
13. **LIF PRANEŠIMŲ SKELBIMO TVARKA**
	1. Dokumentai ir kita informacija LIF nariams skelbiama LIF interneto svetainėje [www.imtynes.lt](http://www.imtynes.lt). Jei šios informacijos paskelbti LIF interneto svetainėje galimybės nėra, ji išsiunčiama nariams registruotais laiškais paskutiniu LIF žinomu ir naudojamu nario adresu arba elektroniniu paštu.
14. **LIF PERTVARKYMAS, REORGANIZAVIMAS IR LIKVIDAVIMAS**
	1. LIF pertvarkoma, reorganizuojama ir likviduojama Konferencijos nutarimu 2/3 balsų dauguma arba LR įstatymu numatytos valstybinės institucijos sprendimu.
	2. Jeigu LIF liko mažiau negu trys nariai, per trisdešimt dienų apie tokį narių sumažėjimą Prezidiumas turi pranešti Juridinių asmenų registrui Juridinių asmenų registro nuostatų nustatyta tvarka.
	3. Pertvarkymo, reorganizavimo ir likvidavimo tvarką reglamentuoja LR Civilinis kodeksas bei kiti teisės aktai. Pranešimai apie LIF reorganizavimą, likvidavimą ar pertvarkymą, taip pat visi kiti oficialūs skelbimai ir pranešimai, kurie, vadovaujantis teisės aktais, turi būti skelbiami viešai, skelbiami teisės aktuose nurodytais terminais VĮ Registrų centro leidžiamame elektroniniame leidinyje „Juridinių asmenų vieši pranešimai“. Už šių pranešimų paskelbimą atsakingas LIF Generalinis sekretorius.
	4. LIF veikla baigiama:
		1. Konferencijai priėmus sprendimą reorganizuoti LIF;
		2. Konferencijai priėmus sprendimą likviduoti LIF;
		3. Teismui priėmus sprendimą likviduoti LIF.
	5. Visus klausimus, susijusius su LIF reorganizavimu ir likvidavimu, taip pat ir lėšų bei turto panaudojimu, sprendžia Konferencijos sprendimu sudaroma likvidacinė komisija įstatymų nustatyta tvarka, ta apimtimi, kuria įstatymai nepaveda šių klausimų spręsti kitiems asmenims.

* 1. Likęs LIF turtas ir lėšos, įstatymų nustatyta tvarka patenkinus visus kreditorių reikalavimus ir LIF narių reikalavimus dėl LIF turto dalies, neviršijančios nario stojamojo įnašo ar mokesčio, iki LIF išregistravimo iš Juridinių asmenų registro perduodami kitam ar kitiems viešiesiems juridiniams asmenims, kuriuos parenka Konferencija ar teismas, priėmę sprendimą likviduoti LIF.

Įstatai pasirašyti 20\_\_ m. \_\_\_\_\_\_\_ \_\_ d. Vilniuje, trimis vienodą teisinę galią turinčiais egzemplioriais.

Įgaliotas asmuo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_